 

**Metodický pokyn ÚV SR č. 21**

**verzia 4**

**Programové obdobie 2014 – 2020**

|  |  |
| --- | --- |
| **Vec:** | K zberu údajov o administratívnych kapacitách do Informácie o stave administratívnych kapacít subjektov zapojených do riadenia, implementácie, kontroly a auditu EŠIF |
| **Určené pre:** | riadiace orgány  sprostredkovateľské orgány  platobné jednotky  Centrálny koordinačný orgán  Certifikačný orgán  Orgán auditu  Gestori horizontálnych princípov  ďalšie subjekty zapojené do riadenia, implementácie, kontroly a auditu EŠIF v zmysle Systému riadenia EŠIF na programové obdobie 2014 - 2020 a Systému finančného riadenia štrukturálnych fondov, Kohézneho fondu a Európskeho námorného a rybárskeho fondu na programové obdobie 2014 - 2020  riadiaci a sprostredkovateľský orgán pre Program rozvoja vidieka |
| **Vydáva:**  **Záväznosť:** | Odbor administratívnych kapacít EŠIF  Úrad vlády SR  v súlade so Systémom riadenia európskych štrukturálnych a investičných fondov  Metodický pokyn má záväzný charakter v celom rozsahu, ak v jeho texte nie je pri konkrétnom ustanovení uvedené inak. |
| **Počet príloh:**  **Dátum vydania:** | 1  13.04.2018 |
| **Dátum účinnosti:** | 13.04.2018 |
| **Schválil:** | Ing. Igor Federič  vedúci Úradu vlády Slovenskej republiky |

**Obsah**

[Zoznam použitých skratiek 3](#_Toc511292800)

[1 Súvisiace právne predpisy a dokumenty 4](#_Toc511292801)

[2 Základné pojmy 5](#_Toc511292802)

[3 Úvod 6](#_Toc511292803)

[4 Štruktúra a obsah 7](#_Toc511292804)

[5 Zodpovednosti 8](#_Toc511292805)

[6 Popis hlavných údajov 8](#_Toc511292806)

[7 Zoznam príloh 10](#_Toc511292807)

## Zoznam použitých skratiek

AK EŠIF administratívna kapacita EŠIF

CKO Centrálny koordinačný orgán

CO Certifikačný orgán

CPV Centrálny plán vzdelávania administratívnych kapacít EŠIF na programové obdobie 2014 – 2020

IS CPV Informačný systém Centrálny plán vzdelávania AK EŠIF

EÚ Európska únia

ENRF Európsky námorný a rybársky fond

EŠIF európske štrukturálne a investičné fondy

FTE Full time equivalent /ekvivalent plného pracovného úväzku

IROP Integrovaný regionálny operačný program

NKÚ Najvyšší kontrolný úrad

RO riadiaci orgán

SO sprostredkovateľský orgán

TP technická pomoc

ÚOŠS ústredný orgán štátnej správy a ostatný ústredný orgán štátnej správy

ÚV SR Úrad vlády Slovenskej republiky

## 1 Súvisiace právne predpisy a dokumenty

1. Základné legislatívne východiská:
2. Nariadenie Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde, a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 („*všeobecné nariadenie*“);
3. Zákon č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov;
4. Zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov (ďalej len „kompetenčný zákon“);
5. Zákon č. 55/2017 Z. z. o štátnej službe a o zmene a doplnení niektorých zákonov v znení neskorších predpisov;
6. Zákon č. 552/2003 Z. z. o výkone práce vo verejnom záujme v znení neskorších predpisov;
7. Zákon č. 311/2001 Z. z. Zákonník práce v znení neskorších predpisov;
8. Uznesenie vlády SR č. 181/2017 k Analýze stavu a určeniu počtu administratívnych kapacít pre európske štrukturálne a investičné fondy v programovom období 2014 -2020,
9. Uznesenie vlády SR č. 548/2015, ktorým bola prijatá Stratégia riadenia ľudských zdrojov v štátnej službe na roky 2015 – 2020.
10. Zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov.
11. Relevantné dokumenty:
12. Partnerská dohoda Slovenskej republiky na roky 2014 - 2020;
13. Systém riadenia európskych štrukturálnych a investičných fondov na programové obdobie 2014 - 2020;
14. Systém riadenia Programu rozvoja vidieka SR 2014 - 2020;
15. Stratégia financovania európskych štrukturálnych a investičných fondov pre programové obdobie 2014 - 2020;
16. Systém finančného riadenia štrukturálnych fondov, Kohézneho fondu a Európskeho námorného a rybárskeho fondu na programové obdobie 2014 - 2020;
17. Metodický pokyn CKO č. 8 k Správe o pokroku pri vykonávaní Partnerskej dohody Slovenskej republiky na roky 2014 – 2020;
18. Metodický pokyn ÚV SR č. 22 k administratívnym kapacitám európskych štrukturálnych a investičných fondov subjektov zapojených do riadenia, implementácie, kontroly a auditu EŠIF v programovom období 2014 – 2020;
19. Metodický pokyn ÚV SR č. 27 k realizácii Centrálneho plánu vzdelávania administratívnych kapacít EŠIF v programovom období 2014 - 2020;
20. Usmernenie Certifikačného orgánu MF SR č. 2/2014 - U k štruktúre manuálov procedúr, štandardizovanej organizačnej štruktúre a štandardizovaným pracovným pozíciám platobnej jednotky pre programové obdobie 2014 - 2020.

## 2 Základné pojmy

1. AK EŠIF je definovaná ako špecifické pracovné miesto vo verejnej správe (ústrednej správe a územnej samospráve) slúžiace pre výkon činností na zabezpečenie riadenia, implementácie, kontroly a auditu EŠIF v programovom období 2014 - 2020. Maximálny počet miest AK EŠIF pre jednotlivé ÚOŠS, NKÚ a vybrané orgány územnej samosprávy stanovuje uznesenie vlády SR č. 181/2017 k analýze stavu a určeniu počtu AK ŠIF v programovom období 2014 - 2020. Osobné výdavky zamestnanca[[1]](#footnote-2) vykonávajúceho činnosti súvisiace s riadením, implementáciou, kontrolou a auditom EŠIF v rámci pracovného miesta AK EŠIF sú oprávnenými na čiastočné alebo úplné financovanie z prostriedkov TP za podmienky, že zamestnanec pôsobí v stálej alebo dočasnej štátnej službe, alebo zamestnanec vykonáva prácu vo verejnom záujme.
2. FTE (full time equivalent) – ekvivalent plného pracovného úväzku. Pri stanovení počtu AK EŠIF, podieľajúcich sa na riadení, implementácii, kontrole a audite EŠIF ide o počet AK EŠIF, prepočítaný na plný pracovný úväzok za celý rok „n“ (pri zohľadnení percentuálneho podielu pracovného úväzku zamestnanca zo 100 % -ného pracovného úväzku, percentuálneho podielu pracovného úväzku zamestnanca na implementácii EŠIF v rámci zmluvného pracovného úväzku, obsadenosti miesta v priebehu roka, príp. iných vplyvov), pričom ekvivalent plného pracovného úväzku zväčša nie je identický s počtom fyzických osôb (obsadených miest) AK EŠIF. Priemerný počet AK EŠIF prepočítaný na FTE (plný pracovný úväzok) – vypočítaný podľa prílohy č.1 MP – Štvrťročný výkaz o práci
3. Obsadené miesto AK EŠIF - pracovné miesto vo verejnej správe (štátnej správe a územnej samospráve) vytvorené a obsadené zamestnancom na výkon činností na zabezpečenie riadenia, implementácie, kontroly a auditu EŠIF v programovom období 2014 – 2020 (jeho hodnota je vždy celé číslo). Maximálny počet miest AK EŠIF pre jednotlivé ÚOŠS a vybrané orgány územnej samosprávy stanovuje uznesenie vlády SR č. 181/2017 k Analýze stavu a určeniu počtu administratívnych kapacít pre európske štrukturálne a investičné fondy v programovom období 2014 - 2020.
4. Zamestnanci vykonávajúci podporné činnosti - sú zamestnanci, ktorí priamo nevykonávajú riadenie, implementáciu, kontrolu a audit EŠIF, ale vykonávajú tzv. podporné činnosti, ktoré sú nevyhnutné pre ich zabezpečenie. Pracovné miesta, v rámci ktorých sa vykonávajú podporné činnosti, resp. zamestnanci vykonávajúci podporné činnosti nie sú AK EŠIF. Podporné činnosti sa v rámci „zberu údajov o AK EŠIF do Informácie o stave administratívnych kapacít subjektov zapojených do riadenia, implementácie, kontroly a auditu európskych štrukturálnych a investičných fondov“ (ďalej len „Informácie o stave AK EŠIF“) sledujú a vykazujú samostatne (mimo AK EŠIF). Oprávnené na financovanie z prostriedkov TP sú len nižšie uvedené podporné činnosti:

* mzdová agenda,
* personalistika,
* účtovníctvo/výkazníctvo,
* verejné obstarávanie,
* správa informačných sietí a systémov,
* administratívne činnosti (ak nie sú vykonávané činnosti priamej implementácie EŠIF),
* právne služby, posudky a stanoviská (ak nie sú vykonávané činnosti priamej implementácie EŠIF).

Podiel podporných činností financovaných zo zdrojov TP, prepočítaných na plné pracovné úväzky (FTE) nemôže v sledovanom roku „n“ prekročiť 10% schváleného počtu AK EŠIF v zmysle uznesenia vlády SR č. 181/2017 na úrovni ÚOŠS a orgánov územnej samosprávy. Prepočet na plný ročný pracovný úväzok zohľadňuje percentuálny podiel pracovného úväzku zamestnanca na implementácii EŠIF v rámci zmluvného pracovného úväzku.

## 3 Úvod

1. ÚV SR v rámci programového obdobia 2014 – 2020 v zmysle Systému riadenia EŠIF, kapitoly 1.3.1.12 vykonáva funkciu gestora AK EŠIF. Ako gestor zodpovedá za systémový rámec pre podporu inštitucionálneho rozvoja a budovania AK EŠIF orgánov zapojených do procesu implementácie, za vypracovanie a realizáciu aktivít komplexného vzdelávacieho systému AK EŠIF pre programové obdobie 2014 - 2020 - Centrálneho plánu vzdelávania (ďalej len „CPV“). Odbor AK EŠIF pod Sekciou operačných programov ÚV SR zabezpečuje riadenie a monitorovanie AK EŠIF v programovom období 2014 - 2020.
2. ÚV SR vydáva metodický pokyn za účelom usmernenia subjektov zapojených do riadenia, implementácie, kontroly a auditu EŠIF pri zbere, spracovaní a poskytnutí údajov na prípravu dokumentu Informácia o stave AK EŠIF v súlade s príslušnou kapitolou Systému riadenia EŠIF pre programové obdobie 2014 - 2020 (ďalej len „Systém riadenia EŠIF“), a zároveň v zmysle plnenia cieľov Partnerskej dohody.
3. Cieľom metodického pokynu je definovať štruktúru a obsah dokumentu Informácia o stave AK EŠIF, zodpovednosti subjektov pri jeho príprave a rozsah požadovaných údajov, zasielaných na ÚV SR prostredníctvom IS CPV.

## 4 Štruktúra a obsah

1. Informácia o stave AK EŠIF je dokument, ktorý slúži na komplexné a objektívne posúdenie stavu administratívnych kapacít EŠIF, ako jedného zo základných predpokladov efektívnej a účinnej implementácie politiky súdržnosti EÚ na Slovensku. Zahŕňa kľúčové aspekty riadenia ľudských zdrojov, zapojených do riadenia, implementácie, kontroly a auditu EŠIF v programovom období 2014 - 2020 s ohľadom na úlohy súvisiace s riadením, monitorovaním a posilnením AK EŠIF, uvedené v Partnerskej dohode.
2. Informácia o stave AK EŠIF je spracovaná v nasledovnej štruktúre:

* Úvod
* Súvisiace právne predpisy a dokumenty
* Celkový vývoj (kontext) na jednotlivých rezortoch
* Stav AK EŠIF podľa počtu schválených, vytvorených a obsadených miest AK EŠIF za jednotlivé rezorty (subjekty)
* Prehľad počtu miest vykonávajúcich podporné činnosti pre AK EŠIF
* Prehľad štandardizovaných pracovných pozícií za subjekt
* Fluktuácia na miestach AK EŠIF a jej príčiny
* Využívanie zdrojov TP
* Vzdelávanie AK EŠIF
* Ďalšie relevantné témy (riadenie ľudských zdrojov, prijímanie nových zamestnancov, motivácia, odmeňovanie, atď.)
* Záver, hlavné zistenia a odporúčania
* Prílohy.

1. V súlade s príslušnou kapitolou Systému riadenia EŠIF vypracuje ÚV SR Informáciu o stave AK EŠIF raz ročne za rok „n“, ktorú zverejní najneskôr do 31. 08. roku „n+1“.

Informácia o stave AK EŠIF je po schválení vedúcim ÚV SR, zverejnená na [www.partnerskadohoda.gov.sk](http://www.partnerskadohoda.gov.sk/) aj na webovom sídle gestora AK EŠIF <https://cpv.vlada.gov.sk> .

## 5 Zodpovednosti

1. ÚV SR ako gestor AK EŠIF zodpovedá za spracovanie Informácie o stave AK EŠIF v súlade so štruktúrou definovanou v kapitole 4, bodu 2 tohto metodického pokynu.
2. ÚV SR pri príprave Informácie o stave AK EŠIF vychádza z kvantitatívnych a kvalitatívnych údajov. Hlavným zdrojom údajov sú dáta subjektov zapojených do riadenia, implementácie, kontroly a auditu EŠIF v IS CPV. Pre účely posúdenia vybraných častí systému riadenia ľudských zdrojov, zapojených do EŠIF, môže ÚV SR iniciovať špecifický zber primárnych údajov a ich spracovanie.
3. ÚOŠS predkladajú elektronicky ÚV SR údaje o stave administratívnych kapacít EŠIF aj za ostatné subjekty,[[2]](#footnote-3) spadajúce do jeho rozpočtovej kapitoly, zapojené do riadenia, implementácie, kontroly a auditu EŠIF v zmysle Systému riadenia EŠIF, Systému riadenia Programu rozvoja vidieka SR 2014 – 2020 a Systému finančného riadenia ŠF, KF a ENRF na programové obdobie 2014 - 2020 najneskôr do 31. 03. roku „n+1“. Údaje za rok 2017 sú ÚOŠS povinné predložiť ÚV SR v termíne do 31. 05. 2018.
4. Za subjekty územnej samosprávy, vykonávajúce funkciu SO pre IROP, predkladá požadované údaje RO pre IROP.
5. Minimálny rozsah požadovaných údajov o AK EŠIF za príslušný rok pre ÚOŠS je určený v IS CPV v sekcii „Evidencia údajov a reporty“, podsekcia „Evidencia údajov k metodickému pokynu ÚV SR č. 21“.[[3]](#footnote-4)
6. Údaje v zmysle bodov 2 - 5 zasielajú oprávnené osoby výlučne prostredníctvom IS CPV[[4]](#footnote-5).
7. Žiadosť o pridelenie role „Správca evidencie údajov k metodickému pokynu[[5]](#footnote-6)“ a prístupu do IS CPV sa zasiela elektronicky e-mailom na adresu [vzdelavanieakesif@vlada.gov.sk](mailto:vzdelavanieakesif@vlada.gov.sk). Žiadosť obsahuje údaje o osobe minimálne v rozsahu meno, priezvisko a e-mailová adresa.

## 6 Popis hlavných údajov

1. Tabuľka „Administratívne kapacity EŠIF“– účelom je poskytnúť relevantné údaje o stave AK EŠIF na úrovni inštitúcií a subjektov zodpovedných za riadenie, implementáciu, kontrolu a audit EŠIF. Údaje sa týkajú celkového počtu schválených miest AK EŠIF v zmysle uznesenia vlády SR č. 181/2017 k Analýze stavu a určeniu počtu administratívnych kapacít pre európske štrukturálne a investičné fondy v programovom období 2014 - 2020 (automaticky vyplnený údaj za subjekt); počtu vytvorených miest AK EŠIF k 31.12. roku „n“; počtu obsadených miest AK EŠIF k 31.12. roku „n“ a priemerného evidenčného počtu AK EŠIF, prepočítaného na plný pracovný úväzok za rok „n“.
2. Tabuľka „Podporné činnosti“ – cieľom je získať údaje o celkovom objeme podporných činností, ktoré boli financované zo zdrojov technickej pomoci v sledovanom roku „n“. Údaje sú odvodené z počtu schválených AK EŠIF v zmysle uznesenia vlády SR č. 181/2017 (automaticky vyplnený údaj za subjekt); priemerného počtu miest, v rámci ktorých sa vykonávali v  roku „n“ podporné činnosti oprávnené na financovanie z TP“; podporných činností, prepočítaných na plný ročný pracovný úväzok, financovaných z TP v roku „n“ a percenta podporných činností zo schváleného počtu AK EŠIF (automatický výpočet).
3. Tabuľka „Fluktuácia“ – účelom tabuľky je získať informáciu o fluktuácii AK v rámci subjektu zapojeného do riadenia, implementácie, kontroly a auditu EŠIF v sledovanom roku „n“, pričom fluktuácia zamestnancov predstavuje mobilitu pracovníkov v organizácii / odchod zamestnancov z organizácie. Miera fluktuácie je hodnota vypočítaná podľa vzorca (Celkový počet výstupov z miest AK EŠIF/Priemerný evidenčný počet AK EŠIF, prepočítaný na plný pracovný úväzok, za rok „n“).
4. Tabuľka „Využívanie zdrojov TP na financovanie osobných výdavkov AK EŠIF – na základe požadovaných údajov je možné posúdiť stav čerpania zdrojov technickej pomoci na financovanie osobných výdavkov AK EŠIF v sledovanom roku „n“, a zároveň zanalyzovať ich dostatočnosť v programovom období 2014 - 2020. Údaje sa zadávajú v štruktúre:

* Indikatívna alokácia TP na financovanie osobných výdavkov AK EŠIF pre PO 2014-2020 (EÚ zdroj)
* Zdroje TP čerpané na financovanie osobných výdavkov AK EŠIF do 31.12. v roku „n-1“ (EÚ zdroj)
* Zdroje TP čerpané na financovanie osobných výdavkov AK EŠIF v roku „n“ (EÚ zdroj)
* Zostatok zdrojov TP na financovanie osobných výdavkov AK EŠIF do konca programového obdobia (automaticky vypočítaná hodnota)
* Priemerná mesačná hrubá mzda na AK EŠIF (vypĺňa sa hodnota za celý subjekt)
* Priemerné mesačné odmeny z priemernej mesačnej hrubej mzdy na AK EŠIF (vypĺňa sa hodnota za celý subjekt)
* Priemerná výška oprávnených výdavkov z hrubej mzdy AK EŠIF financovaných z TP v roku „n“ (vypĺňa sa hodnota za celý subjekt).

1. Tabuľka “Prehľad pracovných pozícií – slúži na získanie údajov o obsadenosti miest AK EŠIF podľa jednotlivých štandardizovaných pracovných pozícií definovaných Metodickým pokynom ÚV SR č. 22. Zadáva sa priemerný evidenčný počet AK EŠIF za každú štandardizovanú pozíciu, prepočítaný na plný pracovný úväzok za rok „n“.

## 7 Zoznam príloh

1. Príloha č. 1 – Štvrťročný výkaz o práci na rok 2017, Práca 2-04, Štatistický úrad Slovenskej republiky

1. Kategória výdavkov: 610 Mzdy, platy, služobné príjmy a ostatné osobné vyrovnania a 620 Poistné a príspevok do poisťovní podľa Ekonomickej klasifikácie rozpočtovej klasifikácie. [↑](#footnote-ref-2)
2. ÚOŠS prostredníctvom role „Správca evidencie údajov k metodickému pokynu“ pristupuje do evidencie údajov subjektu, spadajúceho do jeho rozpočtovej kapitoly, skontroluje správnosť údajov a odošle report prostredníctvom na to určenej funkcie ÚV SR. [↑](#footnote-ref-3)
3. Relevantné údaje, obsiahnuté v informačnom systéme Centrálny plán vzdelávania v zmysle Metodického pokynu ÚV SR č. 27 sa k 31.12 roku „n“ musia zhodovať. [↑](#footnote-ref-4)
4. Pri evidencii údajov sa osoby s oprávnením evidencie údajov do IS CPV riadia „Používateľskou príručkou k Informačnému systému CPV AK EŠIF“. [↑](#footnote-ref-5)
5. Správca evidencie údajov k Metodickému pokynu č. 21 v IS CPV, je osoba, ktorá má prístup výlučne do časti evidencie údajov k Metodickému pokynu č. 21, vypĺňa a odosiela finálne údaje prostredníctvom na to určenej funkcie v IS CPV. [↑](#footnote-ref-6)